รัฐบาลไทย-ข่าวทำเนียบรัฐบาล-รมต.เกษตรฯ แถลงผลการบริหารจัดการน้ำฤดูแล้งปี 2564/65
วันจันทร์ที่ 9 พฤษภาคม 2565
รมต.เกษตรฯ แถลงผลการบริหารจัดการน้ําฤดูแล้งปี 2564/65
รมต.เกษตรฯ แถลงผลการบริหารจัดการน้ําฤดูแล้งปี 2564/65 เป็นไปตามแผน พร้อมเดินหน้ารับมือฤดูฝนปี 2565 อย่างเต็มศักยภาพ
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานการแถลงข่าว “สรุปการบริหารจัดการน้ําฤดูแล้งปี 2564/65และเตรียมรับมือฤดูฝน ปี 2565” โดยมีนายประพิศ จันทร์มา อธิบดีกรมชลประทาน นางสาวชมภารี ชมภูรัตน์ อธิบดีกรมอุตุนิยมวิทยา และผู้บริหารกระทรวงเกษตรและสหกรณ์ เข้าร่วมการแถลงข่าว ณ ศูนย์ปฏิบัติการน้ําอัจฉริยะ (SWOC) กรมชลประทาน ถนนสามเสน กรุงเทพมหานครจากนั้นได้ปล่อยคาราวานเครื่องจักรกลและเครื่องมือต่าง ๆ ที่ประจําอยู่ที่ศูนย์บริหารเครื่องจักรกลที่ 1 - 7 ของสํานักเครื่องจักรกล กรมชลประทาน จํานวนรวม 5,382 หน่วย ผ่านระบบ Video Conference เพื่อเตรียมพร้อมในการช่วยเหลือประชาชนทั่วประเทศตลอดช่วงฤดูฝนนี้
รัฐมนตรีว่าการกระทรวงเกษตรและสหกรณ์ เปิดเผยว่า กระทรวงเกษตรและสหกรณ์ โดยกรมชลประทาน ได้บริหารจัดการน้ําฤดูแล้งปี 2564/65 สิ้นสุดลงแล้วเมื่อวันที่ 30 เมษายน ที่ผ่านมา โดยมีการจัดสรรน้ําเพื่อการอุปโภคบริโภค รักษาระบบนิเวศ การเกษตร รวมไปถึงการควบคุมค่าความเค็มในแม่น้ําสายหลักต่าง ๆ เป็นไปตามแผนที่วางไว้อย่างเพียงพอตลอดฤดูแล้ง โดยปฏิบัติตามมาตรการรองรับสถานการณ์การขาดแคลนน้ําฤดูแล้งปี 2564/65 ทั้ง 8 มาตรการอย่างครบถ้วน อีกทั้งยังมีปริมาณน้ําสํารองน้ําไว้ใช้ในช่วงต้นฤดูฝนปี 2565 ด้วย
สําหรับการจัดสรรน้ําในภาพรวมทั้งประเทศ พบว่ามีการใช้น้ําไปทั้งสิ้น 23,000 ล้าน ลบ.ม. (แผนจัดสรรน้ําทั้งประเทศจัดสรรไว้รวมทุกกิจกรรม 22,280 ล้าน ลบ.ม. สํารองน้ําต้นฤดูฝน 15,557 ล้าน ลบ.ม.) เกินแผนที่ตั้งไว้เล็กน้อยด้านผลการเพาะปลูกฤดูแล้งทั้งประเทศ มีการเพาะปลูกรวมกว่า 8.11 ล้านไร่ (จากแผนที่วางไว้ 6.41 ล้านไร่) ทั้งนี้ จะเห็นได้ว่าปีนี้กรมชลประทานส่งน้ําเกินแผนไปประมาณ 700 ล้าน ลบ.ม. ทําให้เกษตรกรสามารถทําการเพาะปลูกพืชฤดูแล้งได้อีก 1.7 ล้านไร่ซึ่ง 2 - 3 ปีก่อนหน้านี้ ได้ขอความร่วมมือพี่น้องเกษตรกรให้ชะลอการทํานาปรัง เนื่องจากมีปริมาณน้ําไม่เพียงพอ แต่ในฤดูแล้งที่ผ่านมา กรมชลประทานสามารถบริหารจัดการน้ําในช่วงฤดูแล้งตามปริมาณน้ําต้นทุนที่มีอยู่ได้อย่างเต็มศักยภาพ ด้วยการจัดสรรน้ําอย่างประณีต ทําให้พี่น้องเกษตรกรในเขตชลประทานมีรายได้จากการเพาะปลูกพืช ส่วนน้ําสํารองต้นฤดูฝนที่คาดการณ์ไว้ว่าจะต้องสํารองประมาณ 15,557 ล้าน ลบ.ม. ปรากฏว่าในวันเริ่มต้นฤดูฝน วันที่ 1 พ.ค. 65 มีน้ําต้นทุนอยู่ 19,950 ล้าน ลบ.ม. มากกว่าที่คาดการณ์ไว้ 4,393 ล้าน ลบ.ม. ถือว่าเป็นกําไร นอกจากนี้ ยังได้ดําเนินโครงการจ้างแรงงานชลประทานเพื่อช่วยเหลือเกษตรกรในช่วงฤดูแล้ง ที่จนถึงขณะนี้มีการจ้างงานไปแล้วกว่า 74,000 คน
ในส่วนของแผนการจัดสรรน้ําและการเพาะปลูกพืชฤดูฝนปี 2565 กรมชลประทาน ได้วางแผนบริหารจัดการน้ํา โดยส่งเสริมการปลูกพืชฤดูฝนให้ใช้น้ําฝนเป็นหลัก และใช้น้ําชลประทานเสริมกรณีฝนทิ้งช่วงหรือปริมาณฝนตกน้อยกว่าคาดการณ์ของกรมอุตุนิยมวิทยา ที่สําคัญได้วางแผนบริหารจัดการน้ําภายใต้มาตรการรับมือฤดูฝนปี 2565 ทั้ง 13 มาตรการ ตามมติ ครม. เมื่อวันที่ 3 พฤษภาคม 2565 ที่ผ่านมา โดยได้เตรียมการรับมือปัญหาอุทกภัย ด้วยการกําหนดวิเคราะห์พื้นที่เสี่ยงน้ําท่วม ปริมาณน้ําในอ่างเก็บน้ํา ปริมาณน้ําในลําน้ํา กําหนดคน กําหนดผู้รับผิดชอบในพื้นที่ต่าง ๆ ที่อาจจะได้รับผลกระทบ รวมทั้งประสานงานกับหน่วยงานจังหวัด ให้ร่วมกันติดตามและวิเคราะห์หรือคาดการณ์สถานการณ์น้ําในลําน้ํา การจัดสรรทรัพยากร เช่น เครื่องสูบน้ํา เครื่องจักรกล รถขุด รถแทรกเตอร์ หรือเครื่องมือต่าง ๆ ให้พร้อมใช้งานได้ตลอดเวลา
"กระทรวงเกษตรฯ โดยกรมชลประทาน มีความมุ่งมั่น ตั้งใจ ที่จะบริหารจัดการน้ําอย่างเต็มศักยภาพ เพื่อให้พี่น้องประชาชนและเกษตรกร ได้มีน้ําใช้ในทุกกิจกรรมตลอดทั้งปีตามศักยภาพที่มีอยู่ และสิ่งสําคัญที่มุ่งเน้นนอกเหนือจากการบริหารจัดการน้ําให้เป็นไปอย่างมีประสิทธิภาพแล้ว ยังมุ่งหวังให้สามารถบรรเทาความเดือดร้อนของพี่น้องประชาชนให้ได้มากที่สุดด้วย ซึ่งปัจจัยสําคัญคือบุคคลากรและเครื่องไม้เครื่องมือที่จะต้องมีความพร้อมตลอดเวลา ทั้งนี้ การดําเนินงานต่าง ๆ ของกรมชลประทานจะสําเร็จไม่ได้เลย หากขาดความร่วมมือร่วมใจจากพี่น้องประชาชน เกษตรกร รวมถึงทุกภาคส่วน ที่ได้ร่วมแรงร่วมใจกันทําให้การบริหารจัดการน้ําสําเร็จตามแผนที่วางไว้ อย่างไรก็ตาม ยังคงมุ่งหวังให้พี่น้องประชาชนใช้น้ําอย่างรู้คุณค่า เพื่อการใช้น้ําได้อย่างยั่งยืนต่อไปในอนาคต" ดร.เฉลิมชัย กล่าว